Man vir moord op polisieman gevonnisFoto: SAPD, Facebook Kapt. Anelisa Feni, woordvoerder van die polisie, het gesê Mangaliso Grootboom (28) is lewenslange tronkstraf opgelê vir die moord op konst. Simthembile Thandani (31). Grootboom is nog agt jaar tronkstraf opgelê vir poging tot roof, vier jaar vir die onwettige besit van ŉ vuurwapen en nog ŉ jaar vir die onwettige besit van ammunisie. Volgens Feni het Thandani en sy kollega op 7 Januarie 2015 ŉ voertuig in KwaZakhele buite Port Elizabeth voorgekeer terwyl hulle aan diens was. Terwyl die twee polisiebeamptes met die bestuurder gepraat het, het twee mans met vuurwapens verskyn en ŉ struweling het ontstaan. Grootboom het Thandani twee keer in die bolyf geskiet. Thandani het teruggeskiet en Grootboom is ook in die bolyf gewond, maar kon daarin slaag om saam met sy makker te vlug. Thandani is op die toneel dood. Grootboom is later dieselfde aand in hegtenis geneem nadat hy by ŉ provinsiale hospitaal in Uitenhage gaan aanklop het vir mediese hulp. Sy medepligtige is steeds op vrye voet.